Şəmistan Həsənov

Həsənov Şəmistan Hüseyn oğlu () — Prezident təqaüdçüsü (2018), Əməkdar mühəndis (2017), Bakı Dəniz Limanının keçmiş kapitanıdır.

 Həyatı 
Həsənov Şəmistan Hüseyn oğlu 13 yanvar 1934-cü il tarixində Qərbi Azərbaycanın Böyük Qarakilsə (Kirovakan) rayonunun Gözəldərə (Xancığaz) kəndində anadan olmuşdur. Bakı Dəniz Limanının keçmiş kapitanıdır. Kapitan vəzifəsinə qədər müxtəlif vəzifələrdə çalışmış. 23.02.2020-ci il tarixində (86 yaşında) öz xahişi ilə əmək müqaviləsinə xitam verilmişdir.

 Fəaliyyəti 
 1951-ci il tarixində 17 yaşında Bakı şəhərinə gələrək "Kirov" gəmisində ocaqçı vəzifəsində əmək fəaliyyətinə başlamışdır.
 1953–1957-ci illərdə SSRİ Dəniz Donanması Nazirliyinin Bakı Dənizçilik Məktəbində təhsil almışdır.
 Dənizçilik Məktəbini bitirdikdən sonra 1958-ci ilin yanvar ayından başlayaraq müxtəlif gəmilərdə ("Türkmənistan", "Qırğızıstan", "Tacikistan") matros, şturman, kapitanın böyük köməkçisi və kapitan vəzifələrində çalışmışdır.
 1978-ci ildə Odessa Ali Dənizçilik Məktəbini bitirmişdir.
 1977–1987-ci illərdə "Berdı Kerbabayev" quru yük gəmisində uzaq səfərlər kapitanı kimi Qara dəniz hövzəsində işləmiş, İtaliya, keçmiş Yuqoslaviya, Fransa, Almaniya, Portuqaliya, Misir, Əlcəzair, İspaniya və s. ölkərə yuk daşımalarını yerinə yetirmişdir.
 1987-ci ildə keçmiş Yuqoslaviyadan "Sovet Naxçıvanı" gəmi-bərəsini gətirmiş və 1989-cu ilədək Bakı- Krasnovodsk-Aktau limanlarına işləmişdir.
 1989–1991-ci illərdə "Aşıq Ələsgər" quru yük gəmisində Kuba limanlarında işləmişdir.
 1992–1995-ci illərdə "Merkuri 2" gəmi-bərəsi ilə Sankt-Peterburq – Kalininqrad (Rusiya) – Kill (Almaniya) limanlarında işləmişdir.
 1995–2003-cü illərdə yenidən "Berdı Kerbabayev" quru yük gəmisində Qara dəniz hövzəsində işləmişdir.
 2003–2020-ci illərdə Bakı Dəniz Limanında liman kapitanı vəzifəsində çalışmışdır.

 Təltif və mükafatları 
 SSRİ Ali Sovetinin Rəyasət Heyətinin 29 iyul 1966-cı il tarixli Qərarı ilə "Şərəf nişanı" ordeni ilə təltif edilmişdir.
 Azərbaycan SSR Ali Sovetinin Rəyasət Heyətinin 28 fevral 1986-cı il tarixli Qərarı ilə "Əmək Veteranı" medalı ilə təltif edilmişdir

 Azərbaycan Respublikası Prezidentinin 24 iyun 2014-cü il tarixli sərəncamı ilə Azərbaycanda dəniz nəqliyyatının inkişafında xidmətlərinə görə "Tərəqqi" medalı ilə təltif edilmişdir.

 "Donanmanın Fəxri İşçisi" döş nişanı ilə təltif edilmişdir.

 Azərbaycan Respublikası Prezidentinin 23 iyun 2017-ci il tarixli sərəncamı ilə Azərbaycanda dəniz nəqliyyatının inkişafında xidmətlərinə görə "Əməkdar mühəndis" fəxri adı verilmişdir.

 "Azərbaycan Xəzər Dəniz Gəmiçiliyinin 160 illiyi (1858–2018)" Azərbaycan Respublikasının yubiley medalı təltif edilmişdir.

 Azərbaycan Respublikası Prezidentinin 23 iyun 2018-ci il tarixli 223 nömrəli sərəncamı ilə Azərbaycanda dəniz nəqliyyatının inkişafında xidmətlərinə görə Azərbaycan Respublikası Prezidentinin fərdi təqaüdü verilmişdir.

 Ailəsi 
Həsənov Şəmistan ailəlidir və 3 övladı, 7 nəvəsi, 1 nəticəsi var.

 Xarici keçidlər 
 Ömrünün 50 ilini dəniz nəqliyyatı sahəsinin inkişafına həsr etmiş Şəmistan Həsənov 90 yaşını qeyd edir.
 Dövlət Dəniz Administrasiyasında 20 Yanvar şəhidlərinin xatirəsi anılmışdır

 İstinadlar